รัฐวิสาหกิจตั้งกองทุนอินฟราฯแสนล.
กฟผ.นำร่องระดมทุน1.2หมื่นล. &#8216;กทพ.กปน.ท่าเรือ&#8217;เดินตาม
24 ม.ค. 2556

กฟผ.นำร่องระดมทุน1.2หมื่นล. ‘กทพ.กปน.ท่าเรือ’เดินตาม
คลังคาดมีรัฐวิสาหกิจจ่อระดมทุนผ่านกองทุนโครงสร้างพื้นฐานเฉียดแสนล้านบาท กฟผ.นำร่องก่อน 1.2 หมื่นล้าน 
นายประสงค์ พูนธเนศ ผู้อำนวยการสำนักงานคณะกรรมการกำกับนโยบายรัฐวิสาหกิจ (สคร.) เปิดเผยถึงความคืบหน้ากองทุนโครงสร้างพื้นฐาน (Infrastructure Fund) ว่า ขณะที่มีรัฐวิสาหกิจที่มีแผนระดมทุนผ่านกองทุนโครงสร้างพื้นฐานแล้วคือ โรงไฟฟ้าพระนครเหนือ ของการไฟฟ้าฝ่ายผลิตแห่งประเทศไทย (กฟผ.) ซึ่งทางฝ่ายบริหารกำลังสรุปในเรื่องวงเงินที่จะระดมทุนก้อนแรกว่าจะเป็น 2,000 ล้านบาท โดยคาดว่าจะนำโรงไฟฟ้าพระนครเหนือมาเป็นทรัพย์สินของกองทุน หรือระดมทุนสำหรับโครงการลงทุนอื่นพ่วงไปด้วย คิดเป็นวงเงินรวม 1.2 หมื่นล้านบาท 
ทั้งนี้ เมื่อผ่านขั้นตอนต่างๆ เช่น การยื่นไฟลิงต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อจัดตั้งกองทุนแล้วคาดว่า จะสามารถเปิดขายหน่วยลงทุนให้ประชาชน และนักลงทุนที่สนใจได้ลงทุนได้ภายในไตรมาส 3 ของปีนี้ 
สำหรับแผนการจัดตั้งกองทุนของรัฐวิสาหกิจอื่นที่คาดว่ามีความพร้อมในการระดมทุนผ่านกองทุนโครงสร้างพื้นฐานเพื่อใช้ในการลงทุนในปีนี้ เบื้องต้นมีการทางพิเศษแห่งประเทศไทย (กทพ.) จะระดมทุนมูลค่า 45 หมื่นล้านบาท การประปานครหลวง (กปน.) อีกประมาณ 1 หมื่นล้านบาท การท่าเรือแห่งประเทศไทยอีกประมาณ 3 หมื่นล้านบาท 
ก่อนหน้านี้ ที่ประชุมคณะรัฐมนตรี (ครม.) เห็นชอบในร่างกฎกระทรวงออกตามความใน พ.ร.บ.ให้ใช้ประมวลกฎหมายที่ดิน พ.ศ. 2497 มาตรการภาษีและค่าธรรมเนียมของกองทุนรวมโครงสร้างพื้นฐาน (Infrastructure Fund) โดยกำหนดให้มีการเรียกเก็บค่าธรรมเนียมการจดทะเบียนการโอนอสังหาริมทรัพย์กรณีกองทุนรวมโครงสร้างพื้นฐานเป็นผู้รับโอนหรือผู้โอน 0.01% แต่ไม่เกิน 1 แสนบาท กำหนดค่าจดทะเบียนการจำนอง กรณีกองทุนรวมโครงสร้างพื้นฐานเป็นผู้ขอจดทะเบียน 0.01% แต่ไม่เกิน 1 แสนบาท กำหนดค่าจดทะเบียนการเช่า กรณีกองทุนรวมโครงสร้างพื้นฐานเป็นผู้เช่า ผู้เช่าช่วง ผู้ให้เช่า หรือผู้ให้เช่าช่วง 0.01% แต่ไม่เกิน 1 แสนบาท และกำหนดค่าจดทะเบียนทรัพย์สินที่มีค่าตอบแทน 1%